次韵建倅德久林秘書寄貢餘
作者：韓淲
朝代：宋

paragraphs: 鐵獅峰前鳳山陽，泉甘土肥靈草香。
丁蔡好事作土貢，到今題裹歸朝綱。
密雲壽圭脫寶胯，鎖鑰銀白羅帕黄。
春風玉食睿思殿，歲歲屬望天一方。
恩沾臣鄰講讀處，賜啜更覺昭回光。
龍鳳大團小團耳，且如頭茶安得嘗。
餘珍踵例及守漕，屬幙亦得酬官忙。
平分風月石渠老，分餉乃欲顛倒搜我腸。